钦定古今图书集成/明伦汇编/官常典/第507卷 > 曹利用
## 钦定古今图书集成/明伦汇编/官常典/第507卷 > 曹利用

按《宋史》本传：“利用，字用之，赵州宁晋人。父谏，擢明经
第，仕至右补阙，以武略改崇仪使。利用少喜谈辩，慷
慨有志操。谏卒，补殿前承旨，改右班殿直，选为鄜延
路走马承受公事。景德元年，契丹寇河北，真宗幸澶
渊，射杀契丹大将挞览，契丹欲收兵去，使王继忠议
和，择可使契丹者。利用适奏事行在枢密院，以利用”
应选，帝曰：“此重事也，毋轻用人。”明日，枢密使王继英
又荐利用，遂授阁门祗候、崇仪副使，奉书诣契丹军。
帝语利用曰：“契丹南来，不求地则邀赂尔。关南地归
中国已久，不可许。汉以玉帛赐单于，有故事。”利用愤
契丹色不平，对曰：“彼若妄有所求，臣不敢生还。”帝壮
其言。利用驰至军中，耶律隆绪母见利用车上车轭
设横板布食器，召与饮食，其从臣重行坐。饮食毕，果
议关南地，利用拒之，遣其臣韩杞来报，命利用再使
契丹。契丹母曰：“晋德我，畀我关南地，周世宗取之，今
宜还我。”利用曰：“晋人以地畀契丹，周人取之，我朝不
知也。若岁求金帛以佐军，尚不知帝意可否？”割地之
请，利用不敢以闻。其政事舍人高正始遽前曰：“我引
众以来，图复故地，若止得金帛归，则愧吾国人矣。”利
用曰：“子盍为契丹熟计，使契丹，用子言，恐连兵结衅，
不得而息，非国利也。”契丹度不可屈，和议遂定。利用
奉约书以归。擢东上阁门使、忠州刺史，赐第京师。契
丹遣使来聘，遂命利用迎劳之。知宜州刘永规，驭下
残酷，军校乘众怨，杀永规叛，陷柳城县，围象州，分兵

用晓方略，尽心于事，其以为广南安抚使。”利用至岭
外，遇贼武仙县，贼持健标，蒙采盾，衣甲坚利，锋镝不
能入，利用使士持巨斧长刀破盾，遂斩首以徇。岭南
平，迁引进使，历客省使、嘉州防御使，出为鄜延路总
管。大中祥符七年，拜枢密副使，加宣徽北院使、同知
院事，进知院事，遂拜枢密使、同中书门下平章事。利
用在位既久，颇恃功。天禧二年，辅臣丁谓、李迪争论
帝前，迪斥谓奸邪，因言利用与之为朋党。利用曰：“以
片文遇主，臣不如迪。捐躯以入不测之卤，迪不逮臣
也。”迪坐是免，而利用以检校太师兼太子少保为会
灵观使，进尚书右仆射。乾兴初，加太仆射兼侍中、武
宁军节度使、景灵宫使。诏如曹彬，给公使钱岁万缗。
契丹使者萧从顺桀𪉑，称疾留馆下，不时发，朝廷遣
使问劳，相望于道。利用请一切罢之，从顺乃引去，加
司空。旧制，枢密使虽检校三司，兼侍中、尚书令，犹班
宰相下。乾兴中，王曾由次相为会灵观使，利用由枢
密使领景灵宫使，时重宫观使，诏利用班曾上，议者
非之。未几，曾进昭文馆大学士、玉清昭应宫使，将告
谢，而利用犹欲班曾上，阁门不敢裁。帝与太后坐承
明殿久之，遣押班趣班，阁门惶惧莫知所出，曾抗声
目吏曰：“但奏宰臣王曾等告谢。”班既定，而利用怏怏
不平，帝使同列慰晓之，仍诏宰相、枢密使序班如故
事。而利用益骄，尚居次相张知白上。寻召张旻于河
阳，为枢密使，利用疑代己，始悔惧焉。初，章献太后临
朝，中人与贵戚稍能轩轾为祸福，而利用以勋旧自
居，不恤也。凡内降恩，力持不予，左右多怨。太后亦严
惮利用，称曰“侍中”而不名。利用奏事帘前，或以指爪
击带𬘩，左右指以示太后曰：“利用在先帝时，何敢尔
邪？”太后颔之。利用奏抑内降，恩难屡却，亦有不得已
从之者。人揣知之，或给太后曰：“蒙恩得内降，辄不从。
今利用家媪，阴诺臣请，其必可得矣。”下之而验。太后
始疑其私，颇衔怨。内侍罗崇勋得罪，太后使利用召
崇勋戒敕之。利用去崇勋冠帻，诟斥良久，崇勋恨之。
会从子汭为赵州兵马监押，而州民赵德崇诣阙告
汭不法事，奏上，崇勋请往按治，遂穷探其狱，汭坐被
酒衣黄衣，令人呼“万岁”，杖死。初，汭事起，即罢利用枢
密使，加兼侍中、判邓州。及汭诛，谪左千牛卫将军、知
“随州。又坐私贷景灵宫钱，贬崇信军节度副使、房州
安置，命内侍杨怀敏护送”，诸子各夺二官，没所赐第，
籍其赀，黜亲属十馀人。宦者多恶利用，行至襄阳驿，
怀敏不肯前，以语逼之。利用素刚，遂投缳而绝，以暴
卒闻。后，其家请居邓州，帝恻然许之，命其子内殿崇
班渊监本州税。明道二年，追复节度兼侍中，后赠太
傅，还诸子官，赐谥襄悼。命学士赵概作《神道碑》，帝为
篆其额曰“旌功之碑”，诏归所没旧产。利用性悍梗少
通，力裁侥幸，而其亲旧或有因缘以进者，故及于祸。
然在朝廷忠荩有守，始终不为屈，死非其罪，天下冤
之。